Beskuldigde sterf in hof, mes in die hand(Argieffoto) ’n 25-jarige gevangene is Dinsdag in die landdroshof in Oos-Londen doodgeskiet toe hy tydens kruisondervraging opgespring en ’n mes te voorskyn gebring het. Brig. Tembinkosi Kinana, woordvoerder van die Oos-Kaapse polisie, sê die gevangene het vanoggend in die hof verskyn in verband ’n beweerde ontsnappingspoging in 2018. Die gevangene is tydens die hofverskyning onder kruisverhoor geneem. Dit is toe dat hy na bewering met ŉ mes in sy hand uit die getuiebank opgespring het. Kinana sê ’n geweerskoot kon tydens die voorval in die hof gehoor word. Dit is egter nie in dié stadium duidelik wie die skoot afgevuur het nie. Die gevangene is later deur paramedici op die toneel dood verklaar. Volgens Kinana is dit nog nie duidelik hoe die gevangene daarin kon slaag om die hof binne te gaan met ’n mes in sy besit nie. “Die omstandighede rondom die voorval sal deel uitmaak van die ondersoek. ’n Geregtelike doodsondersoek word gedoen.”